| Žiulis Gabrielis Vernaspranc. *Jules Gabriel Verne* |
| --- |
| Žiulis Gabrielis Vernaspranc. Jules Gabriel Verne |
| **Gimė** | 1828 m. vasario 8 d. Nantas, Prancūzija |
| **Mirė** | 1905 m. kovo 24 d. (77 metai)Amjenas, Prancūzija |
| **Pilietybė** | Prancūzas |
| **Profesija** | Rašytojas |
| **Žanrai** | Mokslinė fantastika, nuotykių romanai |
| **Žymiausi darbai** | *„Kelionė į Žemės centrą"*, *„Nuo Žemės į Mėnulį"*, *„20000 mylių po vandeniu"*, *„Aplink pasaulį per 80 dienų"* |
| **Įtaka** | Edgar Allan Poe |
| **Padarė įtaką** | H. G. Wells, Julio Cortázar, Emilio Salgari, Louis Boussenard |

Romanas „Le Phare du bout du monde" (*Švyturys prie pasaulio krašto*) išleistas jau po autoriaus mirties
**Žiulis Gabrielis Vernas** (pranc. *Jules Gabriel Verne*, 1828 m. vasario 8 – 1905 m. kovo 24 d.) buvo prancūzų rašytojas, mokslinės fantastikos žanro pradininkas. J. Vernas, kartu su H.Dž. Velsu, laikomas „Mokslinės fantastikos tėvu". Žymiausios knygos: *„Kelionė į Žemės centrą"*, *„Nuo Žemės į Mėnulį"*, *„20000 mylių po vandeniu"*, *„Aplink pasaulį per 80 dienų"* ir kt.

Rašė apie keliones kosmosu, oru ir po vandeniu dar prieš išrandant navigacinę techniką ir pačius orlaivius bei povandeninius laivus, o apie kosmines keliones nė nebūdavo užsimenama. Žiulis Vernas yra antrasis visų laikų daugiausiai verčiamas autorius, nusileidžiantis tik Agatai Kristi.

Biografija
----------

Žiulis Vernas gimė Nante, Prancūzijoje. Vaikystę jis praleido namuose, buvo vyriausias iš penkių vaikų. Rašytojo tėvas – Pjeras Vernas (1798–1871) buvo advokatas, kilęs iš Provanso teisininkų šeimos. Tam, kad būtų pratęsta šeimos tradicija, Ž. Vernas atvyko į Paryžių studijuoti teisės, o jo dėdė pristatė būsimą rašytoją literatūriniuose susibūrimuose. Netrukus Vernas pradėjo publikuoti pjeses, gerai pažinojo tokius rašytojus kaip Aleksandras Diuma ir Viktoras Hugo. Nepaisant to, kad didžiąją laiko dalį Vernas rašė knygas, advokato diplomą jis vis tiek gavo.

Būdamas 28 m. Vernas vedė Onoriną de Biana, jauną našlę su 2 vaikais, gyveno dideliame name užmiestyje.
Greitai Žiulio Verno romanai tapo neįtikėtinai populiarūs pasaulyje. Be mokslininko išsilavinimo ir be keliautojo patirties Vernas daug laiko skyrė skaitymui ir tyrinėjimams, kad galėtų parašyti savo kūrinius.1886 m. Vernas buvo sužeistas: jo psichiškai nesveikas sūnėnas Gastonas iššovė jam į koją, ir rašytojas iki gyvenimo pabaigos nebegalėjo judėti.

Kūryba
------

Rašytojas stengėsi rašyti realistinius kūrinius. Romanas „Aplink pasaulį per 80 dienų" – tai kūrinys apie tikrovišką Filijo Fogo kelionę, sukurtas pagal realius faktus – amerikiečio Džordžo Treino kelionę. Kūrinyje „20 000 mylių po vandeniu" Vernas aprašė dabartinių superherojų protėvį kapitoną Nemo ir jo nepaprastą povandeninį laivą. „Paslaptinga sala" – tai romanas apie žmonių, kurie buvo priversti apsigyventi negyvenamoje saloje, nuotykius. Nepaisant to, kad Vernas rašė apie egzotiškas vietas, jis keliavo labai mažai – vienintelis jo skrydis su aerostatu tęsėsi 25 minutes. Viename laiške savo draugui jis apgailestavo, kad negali lydėti savo herojų į keliones.   

Savo kūriniuose Vernas sujungė mokslą ir išradimus su nuotykiais. Vernas rašė apie keliones ore bei kosmose ir povandenines keliones dar gerokai prieš kelionėms oru bei povandeniniais laivais tampant kasdieniu dalyku, o kelionėms į kosmosą tampant praktiškai įmanomomis. Kai kas iš jo kūrinių tapo realybe: tikra raketa buvo išrasta tik po 100 metų, kai Ž. Vernas aprašė kosminį laivą. Pirmasis elektrinis povandeninis laivas, pastatytas 1886 m. buvo pavadintas Nautiliumi Žiulio Verno herojaus garbei. Romane „Robūras užkariautojas" Ž. Vernas numatė sunkesnio už orą sraigtinio skraidančio laivo išradimą.

Didžiąją savo kūrinių dalį rašytojas parašė iki 1880 m. Vėlesniuose Verno darbuose jaučiamas nerimas dėl žmonijos ateities. Savo apsakyme „Amžinasis Adomas" būsimieji XIX a. išradimai buvo pasmerkti išnykti po vandens stichija, o romane „Pasaulio valdovas" išradėjas Robūras kenčia nuo didybės manijos ir žaidžia slėpynių su valdžia.

Žiulis Vernas iš viso sukūrė 65 romanus, apie 20 pasakojimų ir esė, 30 pjesių, keletą geografinių darbų, taip pat operos libretų. Pati populiariausia jo knyga – romanas „Aplink pasaulį per 80 dienų".

Ž. Vernas mirė 1905 m. kovo 24 dieną. Verno darbai įkvėpė daugelį režisierių: buvo sukurti filmai pagal jo kūrinius „Nuo Žemės į Mėnulį", „20000 mylių po vandeniu", „Kelionė į Žemės centrą", „5 savaitės oro balionu".

Bibliografija
-------------

Ž. Verno kūrinių sąrašai (paryškintos išverstos į lietuvių kalbą).

### Voyages Extraordinaires

„Voyages Extraordinaires" (liet. *Nepaprastos kelionės*) buvo Ž. Verno fantastinių ir nefantastinių knygų serija, leista Pierre-Jules Hetzel. Pirmiausia istorijos būdavo publikuojamos dalimis žurnale, o vėliau, dažniausiai metų gale, išleidžiamos knygos pavidalu.

1. ***Penkios savaitės oro balionu*** (*Cinq Semaines en ballon*, 1863)
2. ***Kapitono Hatero kelionė ir nuotykiai*** (*Voyages et aventures du capitaine Hatteras*, 1864–1866)
3. ***Kelionė į Žemės centrą*** (*Voyage au centre de la Terre*, 1864)
4. ***Nuo Žemės į Mėnulį*** (*De la terre à la lune*, 1865)
5. ***Kapitono Granto vaikai*** (*Les Enfants du capitaine Grant*, 1867–1868)
6. ***20000 mylių po vandeniu*** (*Vingt mille lieues sous les mers*, 1869)
7. ***Aplink Mėnulį*** (*Autour de la lune*, 1870)
8. *Une ville flottante* (1871)
9. ***Pietų Afrika. 1854-ieji*** (*Aventures de trois Russes et de trois Anglais dans L'Afrique australe*, 1872)
10. *Le Pays des fourrures* (1873)
11. ***Aplink pasaulį per 80 dienų*** (*Le Tour du Monde en quatre-vingts jours*, 1873)
12. ***Paslaptingoji sala"*** (*L'Île mysterieuse*, 1874–1875)
13. ***Čensleris*** (*Le Chancellor*, 1875)
14. ***Caro kurjeris*** (*Michel Strogoff*, 1876)
15. *Hector Servadac* (1877)
16. ***Juodoji Indija*** (*Les Indes noires*, 1877)
17. ***Penkiolikos metų kapitonas*** (*Un capitaine de quinze ans*, 1878)
18. ***Penki šimtai begumos milijonų*** (*Les Cinq Cents Millions de la Bégum*, 1879)
19. ***Vieno kino vargai Kinijoje*** (*Les tribulations d'un chinois en Chine*, 1879)
20. *La Maison à vapeur* (1880)
21. ***Žangada*** (*La Jangada*, 1881)
22. *L'Ecole des Robinsons* (1882)
23. *Le Rayon vert* (1882)
24. *Kéraban-le-têtu* (1883)
25. ***Pietų žvaigždė*** (*L'étoile du Sud*, 1884)
26. ***Archipelagas ugnyje*** (*L’Archipel en feu*, 1884)
27. ***Matijas Šandoras*** (*Mathias Sandorf*, 1885)
28. *Un billet de loterie* (1886)
29. ***Robūras užkariautojas*** (*Robur le conquérant*, 1885)
30. *Nord contre Sud* (1887)
31. *Le Chemin de France* (1887)
32. *Deux Ans de vacances* (1888)
33. *Famille-sans-nom* (1889)
34. ***Aukštyn kojom*** (*Sans dessus dessous*, 1889)
35. *César Cascabel* (1890)
36. *Mistress Branican* (1891)
37. ***Karpatų pilis*** (*Le Château des Carpathes*, 1892)
38. ***Klaudijus Bombarankas*** (*Claudius Bombarnac*, 1892)
39. *P’tit-Bonhomme* (1893)
40. *Mirifiques Aventures de Maître Antifer* (1894)
41. *L'Île à hélic* (1895)
42. ***Vėliavos akivaizdoje*** (*Face au drapeau]]*, 1896)
43. *Clovis Dardentor* (1897)
44. *Le Sphinx des glaces* (1987)
45. *Le Superbe Orénoque* (1898)
46. *Le Testament d'un excentrique* (1899)
47. *Seconde Patrie* (1900)
48. *Le Village aérien* (1901)
49. *Les Histoires de Jean-Marie Cabidoulin* (1901)
50. *Les Frères Kip* (1902)
51. *Bourses de voyage* (1903)
52. ***Paslaptingas keleivis*** (*Un drame en Livonie*, 1904)
53. ***Pasaulio valdovas*** (*Maitre du monde*, 1904)
54. *L'Invasion de la mer* (1905)

### Po mirties

Romanai, išleisti po Ž. Verno mirties.

* *Le Phare du bout du monde* (1905)
* *Le Volcan d'or* (1906)
* *L'Agence Thompson and Cº* (1907)
* *La Chasse au météore* (1908)
* *Le Pilote du Danube* (1908)
* *Les Naufragés du Jonathan* (1909)
* ***Vilhelmo Štorico paslaptis*** (*Le Secret de Wilhelm Storitz*, 1910)
* *Paris au XXe siècle*(1994, parašyta 1863)

### Trumpos istorijos

* *Un drame au Mexique* (1851)
* *Un drame dans les airs* (1851)
* *Martin Paz* (1852)
* *Maître Zacharius* (1854)
* *Un hivernage dans les glaces* (1855)
* *Le Comte de Chanteleine* (1864)
* *Les Forceurs de blocus* (1865)
* ***Daktaras Oksas*** (*Une fantaisie du docteur Ox*, 1872)
* *Une ville idéale* (1875)
* *Les Révoltés de la Bounty* (1879)
* *Dix Heures en chasse* (1881)
* *Frritt-Flacc* (1884)
* *Gil Braltar* (1887)
* *La Journée d'un journaliste américain en 2890* (1891)
* *Aventures de la famille Raton* (1891)
* *Monsieur Ré-Dièze et Mademoiselle Mi-Bémol* (1893)

Trumpų istorijų rinkiniai
* *Le doctereur Ox* (1874)
* *Hier et Demain* (1910, išverstas apsakymas *Amžinasis Adomas*)

### Ne fantastika

* *Salon de 1857* (1857)
* *Géographie illustrée de la France et de ses colonies* (1866)
* *Histoire des grands voyages et des grands voyageurs*
	+ *Découverte de la terre* (1878)
	+ *Les Grand navigateurs du XVIIIème siècle* (1879)
	+ *Les Voyageurs du XIXème siècle* (1880)

Šaltiniai
---------

1. ↑  Adam Charles Roberts.  *Science Fiction*. Routledge, 2000. ISBN 0-415-19204-8
2. ↑  Statistics on whole Index Translationum database Archyvuota kopija 2012-02-28 iš Wayback Machine projekto.. Nuoroda tikrinta 2009-02-13.

Nuorodos
--------

* Žiulio Verno biografija
* Jules Verne mobile ebooks Archyvuota kopija 2007-03-11 iš Wayback Machine projekto.


|  |  |
| --- | --- |
|  | **Vikiteka: Jules Verne** – vaizdinė ir garsinė medžiaga  |